
d'ap. A2. 
 Ego Aleprannus abbas Morimundensis et ego Petrus Cristensium abbas, in compositione quadam que inter nos de Grandirivo facta scriptoque sigillato firmata est, indiscretum quiddam videntes, communi fratrum nostrorum consilio tam Cristensium videlicet quam Morimundensium, illud corrigere decrevimus eo tenore tamen ut cetera omnia prefatę compositionis statuta salva permaneant. Statutum siquidem fuerat ut ab utriusque domus nostre fratribus intra quosdam terminos circa Grandemrivum designatos, prata et herbę pratorum et deserta communiter adquirerentur et dividerentur. 
Nos autem decernimus ut in his locis in quibus predicta lex communitatis antea servabatur, utriusque domus nostrę fratres singuli deinceps singulas et proprias in adquirendo partes obtineant neutrique deinceps intra proprias aliorum partes aliquid adquirant. Hoc tamen  observandum ut intra partes alterutrorum proprias a nobis constitutas, si qua singuli prius vel singulariter vel inter se communiter in fundorum adquisitione possederant, hęc et nunc et deinceps immutata sicut antea possideant. Sciendum tamen inter utrorumque predictorum fratrum terminos proprios partem terrę quamdam ab eisdem fratribus in acquirendo quocumque modo in commune  sibi fore reservatam, ea videlicet lege ut quod in ipsa prius singulis proprium vel utrisque commune fuerat, hoc et nunc et deinceps eisdem fratribus immutatum, sicut antea permaneat neutrique  nisi communiter ulterius in ea quippiam adquirant vel possideant. 
Hujus autem partis termini sunt a molendino quod dicitur Berengerii et infra usque ad gutteriam de Hasoi et usque ad  Mosam, sicut via dividit, qui tunc temporis a villa qui dicitur Eslevercort tendebat ad Grandemrivum. Hac igitur parte communi excepta et exceptis his qui inter partes alterutrorum proprias singuli singulariter vel in commune possideret de reliquo fratres Morimundenses a molendino quod dicitur Albuarum et infra, et a vado quod est sub villa qui dicitur Evruncort et infra, versus Bolmontem, terras, prata, deserta et herbas pratorum per omnia circumquaque loca singularum et possidebunt ; iterum a predicto molendino quod dicitur Albuarum et supra, versus grangiam de Dardru, et a prefato vado quod est sub Evruncort et supra, quaquaversum, fratres de Crista singulariter quelibet adquirent et possidebunt. Qui etiam intra Morimundensium fratrum proprias partes singulariter propria possident, pratum Loheri de Tors, pratum domini Theoderici de Norberceis, pratum Sancti Petri quod dicitur Alenpreiz, quoddam etiam tunc temporis desertum inter molendinum de Hasoi et forestam constitutum. 
In commune vero cum ipsis Morimundensibus fratribus inter partes ipsorum proprias fratres  iterum de Crista possident pratum Rodulfi de Olzeriis, pratum Acelini cognomento Domaal de Iz et pratum Girardi de Claromonte, pratum etiam Widonis de Evruncort,  pratum quod est in Buslinviler, pratum domini Houduini sacerdotis de Huilecort, quoddam etiam tunc temporis desertum quod fuit Bartholomei et Bencelini de Masenzellis. 
Intra terminos vero predictę communitatis, fratres Morimundenses singulariter possident pratum quod dicitur Sanctę Marię et partem domini Alnulfi de Eslevercort. Intra terminos eosdem, fratres de Crista  pratum Pagani de Claromonte quod dicitur Corbel proprium possident. 
Sciendum quod fratres Morimundenses pratum quoddam ipsorum intra prata de Mazenzellis constitutum  fratribus de Crista dederunt pro quo ab ipsis acceperunt pratum quoddam ipsorum quod est in lescheria de Hasoi, ea conditione quod singuli pro pratis a se mutuo datis, legitimam alterutris garentiam portabunt. Hujus constitutionis testes et cooperatores nobiscum extiterunt Bernardus Bellevallis tunc temporis prior, postmodum abbas ; Hugo tunc temporis cellararius, Albricus de Acromonte, monachi Morimundenses ; Symon cellerarius, Wido Calvus, monachi de Crista ; Evrardus et Wirricus, conversi Morimundenses ; Dominicus magister Morleiarum et Albricus, conversi de Crista. Actum anno ab incarnatione Domini M° C° LX° IIII°, epacta XXV, indictione XII. 